Il-Prim Ministru Joseph Muscat jinsab fi Brussel għal laqgħat li qegħdin isiru bħalissa dwar żewġ ħatriet importanti fit-tmexxija tal-Unjoni Ewropea kif ukoll għal diskussjonijiet dwar aktar sanzjonijiet fuq ir-Russjaw wara l-intervent militari li sar minnha fl-Ukrajna. Is-summit se jibda fil-5.00 p.m. wara li l-mexxejja qegħdin jiltaqgħu fil-gruppi politiċi rispettivi tagħhom bil-Prim Ministru f’laqgħa mal-mexxejja tal-Partit Soċjalista Ewropej u l-Kap tal-Oppożizzjoni Simon Busuttil f’laqgħa mal-kapijiet tal-Partit Popolari Ewropej. Fuq Twitter il-Prim Ministru Joseph Muscat qal li l-Grupp tal-PSE se jkun qiegħed ifittex qbil dwar il-kandidat għall-Presidenza tal-Kunsill tal-UE. Jidher li l-persuna li se tkun innominata flok Herman Van Rompuy fit-tmexxija tal-Kunsill tal-Unjoni Ewropea huwa l-Prim Ministru Pollakk Donald Tusk waqt li l-Ministru tal-Affarijiet Barranin Taljana Federica Mogherini mistennija tieħu post Catherine Ashton bħala Kap tal-Affarijiet Barranin tal-UE. Kelliem għall-Gvern Pollakk kiser is-silenzju lbieraħ tal-PM Tusk u qal li kulma jmur il-mexxejja Ewropej qegħdin iħeġġuh biex jassumi din il-kariga ta’ President tal-Kunsill Ewropej. Il-Kelliema qalet li l-PM Pollakk qiegħed jittratta din il-proposta b’mod serju waqt li qed janalizza x’jistgħu jkunu l-konsegwenzi għall-Polonja, l-aktar fid-dawl tal-kriżi fl-Ukrajna. Madankollu jidher li xejn għadu mhu deċiż dwar in-nomina tiegħu hekk kif qed jissemmew aktar ismijiet ta’ politiċi oħrajn li jistgħu jassumu din il-kariga. Fosthom il-Prim Ministru Daniż Helle Thorning-Schmidt u Radek Sikorski bħala l-Kap tal-Affarijiet Barranin.